ການຂົ່ມຂູ່ຂອງລີເບຍ ຈະບໍ່ຢັບຢັ້ງການໂຈມຕີ ຂອງເນໂຕ້
ທ່ານນາງ Clinton ເວົ້າວ່າ ການຂົ່ມຂູ່ຂອງ Gadhafi ຈະບໍ່ສາມາດຢຸດຢັ້ງ ການປະຕິບັດງານຂອງເນໂຕ້ ໃນລີເບຍ
ລັດຖະມົນຕີການຕ່າງປະເທດສະຫະລັດທ່ານນາງ Hillary Clinton ກ່າວວ່າອົງການເນໂຕ້ ຈະບໍ່ປ່ອຍໃຫ້ການຂົ່ມຂູ່ຂອງຜູ້ນຳລີເບຍທ່ານ Moammar Gadhafi ຢັບຢັ້ງການປະຕິບັດ ພາລະກິດຂອງເນໂຕ້ຢູ່ໃນປະເທດດັ່ງກ່າວ ທ່ານນາງ Clinton ໃຫ້ທັດສະນະດັ່ງກ່າວໃນລະຫວ່າງການຢ້ຽມຢາມປະເທດສະເປນໃນວັນ ເສົາມື້ນີ້ ຜູ້ນຳຂອງລີເບຍໄດ້ຂົ່ມຂູ່ໃນມື້ວັນສຸກວານນີ້ວ່າ ອົງການເນໂຕ້ຈະປະເຊີນກັບຜົນທີ່ຈະຕິດ ຕາມມາ ຖ້າກຳລັງປະສົມຫາກບໍ່ຢຸດເຊົາການໂຈມຕີທາງອາກາດຕໍ່ລີເບຍ ທ່ານ Gadhafi ໄດ້ທຳການເຕືອນ ໃນຄຳຖະແຫຼງ ທີ່ນຳໄປເປີດຢູ່ບ່ອນໂຮມຊຸມນຸມຂອງ ພວກສະໜັບສະໜຸນທ່ານຈຳນວນຫຼາຍພັນຄົນ ທີ່ຈະຕຸລັດໃຫຍ່ໃນນະຄອນຫຼວງຕຣີໂປລີ ນະຄອນຫຼວງຂອງລີເບຍ ແມ່ນສູນກາງເຂດຄວບຄຸມຂອງພັກເອກ Gadhafi ແລະໄດ້ຕົກ ເປັນເປົ້າໃນການໂຈມຕີທາງອາກາດຂອງກຳລັງປະສົມ ຕໍ່ກຳລັງນິຍົມລັດຖະບານລີເບຍ ໃນມື້ວັນຈັນຜ່ານມານີ້ສານອາຍານາໆຊາດໄດ້ອອກໝາຍຈັບພັນເອກ Gadhafi ລູກຊາຍ ຂອງທ່ານ ແລະຫົວໜ້າສືບລັບຂອງລີເບຍ ທີ່ຖືກກ່າວຫາວ່າເປັນຜູ້ວາງແຜນການສັງຫານ ພົນລະເຮືອນ ໃນລະຫວ່າງທີ່ມີການປະທ້ວງເປັນເວລາຫຼາຍໆເດືອນນັ້ນ